Verdagte vas ná ‘haatmisdaad’ by VSA-kerkDylann Roof in ŉ ongedateerde foto op Facebook. Hy het ŉ baadjie aan met vlae van apartheid-era Suid-Afrika en die voormalige Rhodesië (nou Zimbabwe). Foto: Dylann Roof, Facebook Die man wat daarvan verdink word dat hy nege persone by ŉ Afro-Amerikaanse kerk in Charleston, Amerika, doodgeskiet het, is Donderdag in hegtenis geneem. “Dylann Roof, ŉ 21-jarige wit man van Lexington in Suid-Carolina, is in Shelby, Noord-Carolina, tydens ŉ padblokkade voorgekeer,” het Gregory Mullen, Charleston-polisiehoof, by ŉ perskonferensie gesê. “Die ondersoek duur voort om te bepaal waarom dit [die skietvoorval] gebeur het.” Die Amerikaanse departement van justisie doen ŉ haatmisdaad-ondersoek oor die voorval wat Woensdagaand by die Emanuel African Methodist Episcopal Church plaasgevind het. Volgens plaaslike media is die kerk een van die mees prominente swart kerke in Amerika. Nege persone, almal swart, is in die skietery dood. Volgens plaaslike media het ŉ vroulike oorlewende gesê die skieter het aan haar gesê hy laat haar leef, sodat sy vir almal kan vertel wat gebeur het. Volgens CNN het getuies aan die polisie gesê die verdagte het gesê hy is by die kerk “om swart mense te skiet”. “Die enigste rede waarom iemand in ŉ kerk sal instap en op mense wat bid skiet, is uit haat,” het Joe Riley, burgemeester van Charleston, gesê. Die verdagte het glo by die kerk ingestorm en op kerkgangers losgebrand terwyl hulle besig was om te bid. Lees alle vorige berigte oor Charleston op Maroela Media.